钦定古今图书集成/理学汇编/经籍典/第188卷 > 李琪王霸世纪 > 序邢世纪
## 钦定古今图书集成/理学汇编/经籍典/第188卷 > 李琪王霸世纪 > 序邢世纪

吾观于邢，而后知亡国之自取也。夫邢，周公之后，尝
为狄所灭矣。齐伯城邢，而《春秋》大之，则邢，卫之宗也。
而卫文灭邢，《春秋》宜如何而恶之？经书“卫侯毁灭邢”，
卫之罪著矣。虽然，列国之事，灭人者罪易见，见灭者
罪难知。《春秋》之法，端本而后治末，正己而后责人，则
书邢之见灭于卫，邢独无罪乎？观《春秋》书邢之本末，
而求邢之所以亡，则罪之在卫者三。在邢者五，不可
不察也。何谓卫之罪？怀怨以谋人国，罪之一；伐本以
灭同姓，罪之二；文公称有道之君，而先为故杀国子，
挟诈以掩人之不疑，罪之三。此罪之在卫者也。何谓
邢之罪？邢方无道，卫有令政，以邢伐卫，是不度德也。
邢蕞尔国，而卫为大，邢之盟实为主乎？伐卫是不量
力矣。卫以文昭之亲，邢则兄弟之邦，不知比卫而始
寻师以修怨，是不亲亲矣。伐齐之役，实始于宋，释甗
之憾，宜不在卫，而乃舍宋以治卫，是不察有罪矣。是
虽均之为罪，然豺狼之人，非我族类，忘其世仇而同
之以伐国，悖理灭义，所以深卫之忿而速邢之亡，则
罪之尤大者欤！观罪之在邢者如此，则卫之灭邢，岂
直卫侯之罪哉？《诗》云：“骍骍角弓，翩其反矣。兄弟婚姻，
无胥远矣，民胥然矣。”邢之伐卫，其为反也，不亦甚乎？
卫之灭邢，其为然也，不亦宜乎？是圣人所以书邢之
意。